**ПРОГРАМ ВЛАДЕ РЕПУБЛИКЕ СРПСКЕ**

**МАНДАТАР САВО МИНИЋ**

Поштовани,

В. д. предсједнице Републике Српске,

потпредсједници Републике Српске,

предсједниче Народне скупштине Републике Српске,

српски члану Предсједништва БиХ,

представници заједничких институција на нивоу БиХ,

народни посланици,

уважени вјерски великодостојници,

представници организација проистеклих из Одбрамбено-отаџбинског рата,

ваше екселенције амбасадори,

уважени гости,

поштовани грађани Републике Српске,

даме и господо,

Желим, други пут, у овом кратком времену, да изразим захвалност што ми је указано повјерење за састав Владе Републике Српске.

Нова Влада је дио политичког процеса који је зрело и одговорно планиран са носиоцима свих важних политичких функција у Републици Српској, а којом потврђујемо политичку одговорност и политичку стабилност.

Моја порука грађанима је да нећемо губити ни један једини дан, да ништа неће бити доведено у питање и да нећемо дозволити било ком фактору да утиче на дестабилизацију процеса у Републици Српској.

Нова енергија која је несумњиво унесена у рад претходне Владе неће посустати, већ мора произвести још снажнији одговор на све захтјеве грађана Републике Српске. Нова Влада радиће и више него што је радила претходна.

Посебно желим да нагласим да министар који је задужен за ресор мора да буде доступан 24 сата, оперативан и флексибилан у свом раду и да рјешава проблеме из свог ресора са којима се грађани, привреда или једнице локалне самоуправе сусрећу, а не да само информише да постоји неки проблем. Тај наратив ћемо поставити као број један у раду нове Владе Републике Српске!

Уважени народни посланици,

Даме и господо,

Морам посебно да нагласим и неке теме које сам већ изнио у свом прошлом експозеу. Република Српска је небројено пута доказала да је отворено и демократско друштво и да смо искључиво опредијељени за мир, стабилност и суживот свих грађана, без обзира на националну или вјерску припадност, политичко, идеолошко или било које друго опредјељење и нова Влада Републике Српске у потпуности остаје на том курсу.

Нова Влада ће промовисати и наглашавати, Дејтонским споразумом утемељен став, да је Република Српска страна у Дејтонском мировном споразуму и потписница свих његових анекса, те страна која је међународно призната током усаглашавања Женевских и Њујоршких принципа који су претходили дејтонским преговорима.

Према томе, одговор институција Српске и будуће Владе је јасан – ми остајемо вјерни слову Дејтона и одбрани својих уставних позиција свим демократским, правним и политичким средствима. Република Српка је трајна чињеница, није предмет преговора и без ње нема ни стабилности, нити будућности БиХ. Ми смо опредијељени за повратак на изворни Дејтон и поново са овог мјеста позивамо још једанпут представнике друга два конститутивна народа на дијалог и сарадњу, јер су носиоци суверенитета у БиХ конститутивни народи и ентитети.

Прецизније речено, Дејтонско уставно уређење, са свим својим недостацима, представља једини могући уставноправни оквир за опстанак и функционисање БиХ на уставом прокламованим начелима паритета и консензуса. Народна скупштина Републике Српске – носилац суверене воље народа Републике Српске, има право и обавезу да заштити уставни поредак Републике Српске и уставни поредак БиХ. Уважени народни посланици, ви сте носиоци народне воље и ви имате моћ да сачувате и Републику Српску и њене уставне ингеренције и са овог мјеста желим да вам се посебно захвалим за све што сте урадили у претходним годинама!

Уважени народни посланици,

Као предсједник Владе Републике Српске у претходном сазиву тражио сам максималну агилност у раду свих носилаца извршне власти и захтијевао сам одлазак у народ, обилазак сваке јединице локалне самоуправе и рјешавање конкретних проблема грађана. Сада могу само да кажем да ћу, уколико добијем вашу подршку за састав нове Владе, наставити још снажније да инсистирам на томе.

Пред претходну Владу Републике Српске поставио сам конкретне циљеве дјеловања, а који ће бити настављени и кроз нову Владу и који су се огледали у сљедећем:

1. ДА ПОТВРДИ И ОСНАЖИ СТАТУС РЕПУБЛИКЕ СРПСКЕ У СКЛАДУ СА ДЕЈТОНСКИМ СПОРАЗУМОМ И УСТАВОМ БиХ;
2. ДА АНАЛИЗИРА И ПРИПРЕМИ РЕОРГАНИЗАЦИЈУ ИНСТИТУЦИЈА РЕПУБЛИКЕ СРПСКЕ, ЈАВНИХ ПРЕДУЗЕЋА И ЈАВНЕ УПРАВЕ;
3. ДА РАЗМОТРИ УЛОГУ ПРАВОСУДНИХ ИНСТИТУЦИЈА РЕПУБЛИКЕ СРПСКЕ У ЗАШТИТИ УСТАВНОСТИ И ЗАКОНИТОСТИ У РЕПУБЛИЦИ СРПСКОЈ, АЛИ И У БиХ;
4. ДА ДОНЕСЕ МЈЕРЕ ЗА СПРОВОЂЕЊЕ ЗАКОНА РЕПУБЛИКЕ СРПСКЕ, ПОСЕБНО ЗАКОНА КОЈИ СЕ ОДНОСЕ НА ДЕЈТОНСКЕ НАДЛЕЖНОСТИ РЕПУБЛИКЕ СРПСКЕ;
5. ДА НАСТАВИ САРАДЊУ И ЗАЈЕДНИЧКО ДЈЕЛОВАЊЕ СА ОРГАНИМА РЕПУБЛИКЕ СРБИЈЕ У СКЛАДУ СА ДЕКЛАРАЦИЈОМ СВЕСРПСКОГ САБОРА ОДРЖАНОГ 2024. ГОДИНЕ;
6. ДА СПРОВЕДЕ СПОЉНОПОЛИТИЧКЕ АКТИВНОСТИ У КООРДИНАЦИЈИ СА ИНСТИТУЦИЈАМА РЕПУБЛИКЕ СРПСКЕ И СРПСКИМ ЧЛАНОМ ПРЕДСЈЕДНИШТВА БиХ;
7. ДА ОТПОЧНЕ ИНСТИТУЦИОНАЛНУ И ЕКОНОМСКУ ТРАНСФОРМАЦИЈУ РЕПУБЛИКЕ СРПСКЕ КА САМОДРЖИВОЈ, ФИСКАЛНО СТАБИЛНОЈ И РАЗВОЈНО ОРИЈЕНТИСАНОЈ ЗАЈЕДНИЦИ, СА СНАЖНИМ ОСЛОНЦЕМ НА ДОМАЋЕ РЕСУРСЕ, ТРЖИШТА И ЉУДСКИ ПОТЕНЦИЈАЛ.

И након 132 дана рада Владе задаци који обухватају седам праваца дјеловања остају исти, а то су:

**I – Краткорочна подршка домаћој потрошњи, за шта је потребно:**

* Стабилне јавне финансије усмјерити у дозвољено фискално попуштање.
* Раст плата, пензија и других социјалних давања у оквиру фискалног простора и достигнутог нивоа продуктивности наше економије. Настављамо са политиком њиховог раста.
* Убрзавање токова новца у систему, од буџета ка привреди и назад.

**II – Успоставити инвестициони регистар и појачати подршку привреди и приватном сектору**

* Успоставити јединствену базу од 12.000 привредних субјеката и инвестиционим потребама привреде.
* Активирати Дирекцију за инвестиције, која ће служити домаћим и страним инвеститорима за добијање информација о могућностима улагања у Српску, као и неопходним процедурама за спровођење инвестиција. Дирекција ће бити координатор између републичких и локалних органа.

**III – Подршка извозницима**

* Формирати базу од 3.000 извозника колико их тренутно имамо са прецизним секторским потребама.
* Обезбиједити административну, инфраструктурну и кредитну подршку извозницима.
* Повезати их са земљама потражње (храна, енергија, метали) кроз економску дипломатију.

**IV – Активација радне снаге: млади, жене и пензионери – више људи на домаћем тржишту рада**

* Програм „Старт 20–25“ за укључивање младих у радни однос и предузетништво.
* Програм „Активне жене“ за уравнотежен радно-породични живот.
* Програм „Искуство вриједи“ за пензионере који желе наставити да доприносе активним економским животом у привреди и држави.

**V – Фонд дјечје штедње и инвестиција**

* Из прихода и имовине од монетизације јавне имовине основати фонд.
* Свака новорођена беба, свако малољетно дијете да добије персонализовани рачун, који расте до пунољетства, почетка факултета или отпочињања приватног бизниса, под условом да корисник остаје у Републици Српској.

**VI – Законодавни пакет за самоодрживост**

Усвојити и примијенити:

* Закон о стратешким резервама,
* Закон о јавној имовини,
* Закон о развоју тржишта капитала,
* Закон о пореској самосталности,
* Закон о природним ресурсима Републике.

**VII – Управљање подацима као фактор економског раста**

* Потребно је успоставити системске базе података које служе доношењу јасних циљева и политика, усмјеравању инвестиција и расту економске сигурности наших грађана.

Даме и господо,

Нова Влада Републике Српске треба да још агилније и ажурније рјешава задатке које од нас грађани и привреда очекују, да додатно фискално и економски оснажимо Републику Српску, подстакнемо започети инвестициони циклус, а све са намјером да повећамо животни стандард сваког појединца у Републици Српској. Намјера ми је да кроз овај програм рада поставим и себи и новој Влади Републике Српске још амбициозније циљеве и задатке и да од вас добијем подршку.

Овај програм рада заснива се на важећим реформским и стратешким документима Владе, на преузетим обавезама са борачким категоријама, пензионерском популацијом, социјалним партнерима, послодавцима и синдикатом и реалним инстутуционалним капацитетима.

Дозволите ми, уважени народни посланици, да изнесем и додатне задатке по министарствима:

1. **Министарство финансија Републике Српске**

Министарство финансија осигураће извршење Буџета Републике Српске за 2026. годину сходно планираним приходима и расходима, те обезбиједити стабилно и несметано функционисање финансијског система Републике Српске.

Ово министарство ће у наредном периоду наставити са активностима на успостављању модерног и ефикасног система управљања јавним финансијама и контроле потрошње јавних средстава.

Министарство финансија наставља свеобухватну реформу правног оквира у вези са платним услугама и њиховим пружаоцима у наредном средњорочном периоду, уз доношење новог закона из области платног промета којим ће се обезбиједити већа заштита корисника платних услуга уз сигурно и транспарентно пословање пружалаца услуга. Модернизација платног промета, као и предузимање осталих наведених активности обезбиједиће испуњење задатих циљева Министарства. Проширење кредитних линија ИРБ-а за привреду, активирање Гарантног фонда са повољнијим кредитним линијама за привреду.

Министарство финансија мора ојачити мјере у циљу сузбијања сиве економије, те креирати, по узору на Дина каартицу, картицу Републике Српске.

1. **Министарство унутрашњих послова Републике Српске**

Што се тиче овог Министарства наш правац дјеловања остаје исти:

* обезбиједити просторије за смјештај лица лишених слободе у 14 полицијских станица,
* унаприједити капацитете за превенцију и борбу против тероризма, капацитете за одговор на сајбер нападе и свих облика криминалитета, те унаприједити форензичке капацитете (набавка опреме и софтвера),
* унаприједити и интегрисати информационо-комуникациони систем,
* унаприједити капацитете Министарства с циљем побољшања услова за рад (изградња и реконструкција објеката у ЦЗО и постојећих објеката Министарства, набавка хеликоптера за потребе Министарства, набавка возила, наоружања и остале опреме),
* унаприједити услове за обуку, стручно оспособљавање и усавршавање (довршетак друге фазе хангара за хеликоптере, реконструкција и изградња затвореног стрелишта и др.),
* наставити са побољшањем безбједности саобраћаја на путевима.

1. **Министарство за научнотехнолошки развој и високо образовање Републике Српске**

Министарство ће наставити изградњу институционалне инфраструктуре за научноистраживачки рад и иновације. Планирамо наставак активности на изградњи Научнотехнолошког парка Републике Српске, који ће обухватати укупно 7.500 м² корисног простора на пет етажа, а за који ће бити издвојено 35.000.000 КМ. Рок за завршетак радова је 2028. година. Ове године почињемо изградњу и опремање Студентског центра у Фочи, за шта смо обезбиједили 26.000.000 КМ.

Нови инвестициони циклус укључиваће сљедеће пројекте:

* **Пројекти на Универзитету у Бањој Луци** који ће се реализовати до краја ове године у укупној вриједности од 10.000.000 КМ, и то:
* изградња вртића са едукативним центром за предшколско васпитање,
* адаптација и опремање Академије умјетности и Центра за подршку студентима са инвалидитетом,
* уређење зелених површина и саобраћајница парковског комплекса заштићеног подручја Споменик парковске архитектуре „Универзитетски град“,
* изградња анекса зграде Филолошког факултета – неопходна за проширење капацитета ове установе.
* **Пројекти на Универзитету у Источном Сарајеву** који ће бити реализовани до краја године:
* завршетак радова на изградњи Факултета физичког васпитања и спорта на Палама – вриједност пројекта 6.000.000 КМ,
* завршетак радова на изградњи концертне дворане у оквиру Универзитета – вриједност пројекта 3.700.000 КМ.

Поред побројаног, истичем и изградњу Центра за високо образовање у Приједору у вриједности од 15.000.000 марака, а у циљу равномјерног развоја Републике Српске и образовања свих младих људи, што је у складу са политикама Владе као и јачању студентског стандарда.

1. **Министарство саобраћаја и веза Републике Српске**

Одлика модерних и напредних друштава јесте развијена инфраструктура у области саобраћаја и комуникација и том циљу тежимо.

* Када је у питању изградња, реконструкција и рехабилитација магистралних и регионалних путева биће реализовани сљедећи пројекти:

Рехабилитација магистралних путева:

* Граница Републике Српске и Федерације БиХ Велечево–Језеро М1-112,
* Нови Град 3 – Приједор М1-108,
* Нови Град 2 – Костајница М1-100,
* Бања Лука (Ребровац) – Котор Варош М1-108,
* Шамац–Обудовац М1-104,
* Граница Републике Српске (Цапарде) – Каракај 1 М1-110,
* Коњевић Поље – Братунац М2-504,
* Подроманија–Љубогошта М1-114,
* Трново – Брод на Дрини 3 М1-111,
* Невесиње 4 – Гацко 2 М1-116,
* Требиње 2 – Билећа М1-116.

Пројекти изградње и реконструкције:

-Обилазница Приједор, Источна обилазница Бања Лука (мост Чесма – Врбања), обилазница Челинац, изградња додатне траке за спора возила на магистралном путу Подроманија–Сумбуловац, превој Романија, Рогатица–Ковањ (трећа трака), М1-118 трећа трака, Подврсник–Жегуља, обилазница Требиње друга фаза.

* Инфраструктурни пројекти у области саобраћаја укључују и:
* завршетак изградње дионице ауто-пута Рача–Бијељина, у дужини 20 km,
* наставак изградње ауто-пута на коридору 5c, дионица Руданка – Путниково брдо, у дужини 5,1 km,
* пројектовање и изградња ауто-пута Бијељина–Брчко, у дужини 17 km и Вукосавље–Брчко, у дужини 31 km,
* наставак изградње ауто-пута Бања Лука – Приједор,
* активности усмјерене на реализацији изградње Јадранско-јонског ауто-пута који пролази кроз Републику Српску у дужини до 80 километара,
* реконструкција путног правца Брод на Дрини – граница Републике Српске и Црне Горе (Хум – Шћепан Поље), фаза 1,
* завршетак рехабилитације магистралног пута Србац–Дервента и магистралног пута Дервента–Шешлије;
* завршетак реконструкције брзог пута Клашнице – Бања Лука,
* завршна фаза реконструкције Поштанско-логистичког центра у Гламочанима.

1. **Министарство енергетике и рударства Републике Српске**

Набројаћу инфраструктурне пројекте у овој области у текућој години:

* изградња значајних енергетских објеката (хидро, солар и вјетар), а нарочито: ХЕ „Бистрица“, ХЕ „Дабар“, СЕ „Дубовик“, СЕ „Невесиње“, ВЕ „Гребак“,
* дефинисање нових корака у вези са активностима на изградњи ХЕ „Бук Бијела“,
* активирање пројекта изградње Вјетроелектране „Хргуд“,
* пројекат изградње гасовода од границе са Србијом до Новог Града, као и изградњу гасних електрана,
* у току је пројекат гасификације источног дијела Републике Српске. Укупна вриједност пројекта је 94.850.000 КМ. Рок за завршетак изградње овог гасовода је октобар ове године.

Кроз реформу јавних предузећа, посебна пажња биће посвећена функционалном и корпоративном реструктурирању Мјешовитог холдинга Електропривреда Републике Српске. Влада Републике Српске је у претходном периоду идентификовала приоритете и покренула реформу тржишта електричне енергије, као и реструктурирање и реорганизацију Мјешовитог холдинга Електропривреда Републике Српске. То се односи на наставак функционалне и правне реорганизације електродистрибутивне дјелатности уз успостављање адекватних механизама надзора и контроле активности и нарушавања конкуренције. Реорганизација и консолидација свих предузећа у Мјешовитом холдингу Електропривреда Републике Српске је предуслов за дугорочно обезбјеђење енергетске сигурности и независности, за одржавање конкурентности и приступачности цијена енергије за домаћинства и привреду, развој тржишта електричне енергије уз интеграцију у ЕУ тржиште, као и повећање употребе обновљивих извора енергије.

1. **Министарство здравља и социјалне заштите Републике Српске**

Тражио сам да министарство посебну пажњу посвети рјешавању проблема родитеља-његоватеља и запошљавања лица са инвалидитетом. У складу са тим Министарство активно ради на системским рјешењима која ће проширити обим права за родитеље-његоватеље, што подразумијева измјене Закона о социјалној заштити којима би се предвидјело ново право на посебну његу за лица старија од 30 година. За кориснике који нису остварили право на накнаду родитељу-његоватељу или његоватељу, из разлога што њихова дјеца не испуњавају услов потребе за посебном његом, предвиђено је да се у Закону о социјалној заштити уведе нова категорија корисника код постојећег права – подршка на изједначавање могућности дјеце и омладине са сметњама у развоју.

Министарство здравља и социјалне заштите биће задужено и за закључивање додатна два споразума којим ће се обезбиједити лијечење Срба из Федерације БиХ у здравственим установама у Републици Српској.

Министарство ће у овој години основати Центар за васпитање и образовање дјеце, успоставиће компатибилан информациони систем социјалне карте Републике Српске, те извршити набавку простора за организационе јединице Фонда за дјечју заштиту.

Уз напомену да смо завршили изградњу и опремање новог објекта болнице у Требињу, набројаћу и друге инфраструктурне пројекте планиране у овој години:

* изградња и опремање Клинике за психијатрију Јавне здравствене установе Универзитетски клинички центар Републике Српске,
* унапређење капацитета болнице у Приједору,
* изградња и опремање намјенског објекта за пружање здравствене заштите обољелим од малигних болести са палијативном његом Јавне здравствене установе Универзитетски клинички центар Републике Српске,
* опремање савременом дијагностичко-терапијском опремом домова здравља и болница, у сарадњи са Свјетском банком,
* Оснивање Центра за специјалистичке услуге у области социјалне заштите у Фочи, Бањој Луци и Дервенти.

1. **Министарство за европске интеграције и међународну сарадњу Републике Српске**

Потребно је формирати Дирекцију за изградњу и економску сарадњу са дијаспором, али и подржати локалне заједнице у развоју привреде и привлачењу инвестиција.

Министарство ће спровести и сљедеће пројекте:

* **Успостављање Фонда за помоћ пројектима**

Министарство ће у наредном периоду предложити да се успостави Фонд за помоћ пројектима ради суфинансирања иницијатива које се реализују уз подршку Европске уније. Финансирање ће бити усмјерено ка јединицама локалне самоуправе, привредним организацијама и организацијама цивилног друштва.

* **Пројекат подршке повратку младих „Назад у Српску – Back to Srpska“,** намијењен младим стручњацима из дијаспоре који желе да се врате у Републику Српску

Министарство ће координисати процес аплицирања јединица локалне самоуправе у оквиру Fast Line таргетираног позива Interreg Euro-MED програма за период 2021–2027. Ријеч је о пројектном задатку с оквирним буџетом позива од 8.000.000 евра. Поступак пријављивања ће се одвијати у двије фазе: прва фаза од 8. јануара до 27. фебруара 2026. године и друга фаза април–мај 2026. године.

Влада Републике Српске ће наставити да јача међународни углед и позицију Републике Српске у Европи и свијету. Посебан фокус ће бити на оним земљама које имају разумијевање за нашу позицију у БиХ. Поред тога, радићемо на оснаживању мреже наших представништава у свијету и њеном потенцијалном ширењу у складу са економским и политичким интересима, као и геополитичким околностима. Влада ће, такође, наставити активности на приближавању новој администрацији у Вашингтону, обнављајући политичке, економске, културне и историјске везе са САД. Поред тога, један од главних приоритета Српске на међународном плану биће очување и унапређење добрих односа са Руском Федерацијом, Мађарском, Бјелорусијом, НР Кином и другим партнерским земљама.

1. **Министарство просвјете и културе Републике Српске**

У надлежности Министарства просвјете и културе је да обезбиједи образовни систем доступан свима. Да би наведено постигли, наставиће са предузимањем активности у области предшколског, основног и средњег васпитања и образовања, а такође наставиће се активности у вези са потребама културне сцене Републике Српске.

У оквиру средњег образовања Министарство ће вршити испитивање и анализу потреба тржишта рада за новим занимањима и усклађивање наставних програма, односно модула са потребама тржишта рада. Наведене активности имају за циљ повезивање система образовања и пословне заједнице, што и јесте циљ спровођења планског образовања кадрова.

Његовање културе сјећања је од посебне важности за Републику Српску, стога задужујемо Министарство просвјете и културе да се посебно посвети овом важном националном задатку.

Министарство ће спровести и сљедеће пројекте:

* Реконструкција школских објеката, и то: ОШ „Јован Дучић“, Залужани – 80.000 КМ, ОШ „Иво Андрић“, Бања Лука – 100.000 КМ, ОШ „Петар Мећава“, Костајница – 170.000 КМ, „Центар средњих школа“ у Прњавору – 50.000 КМ.
* Изградња додатних просторних капацитета за потребе продуженог боравка ОШ „Георгије Стојков Раковски“, Бања Лука – 350.000 КМ.

1. **Министарство за просторно уређење, грађевинарство и екологију Републике Српске**

Министарство планира да унаприједи индустрију и тржиште грађевинских производа кроз израду новог Закона о грађевинским производима. Циљ доношења овог закона је постизање већег степена усаглашености са ЕУ прописима који уређују предметну област. Усвајање је планирано у трећем кварталу ове године.

Министарство ће покренути поступак доношења одлуке о проглашењу новог заштићеног подручја – Заштићени природни пејзаж „Дуга њива“, на територији општине Модрича, чиме ће, осим заштите природних вриједности, бити дат допринос култури сјећања на акцију пробијања коридора у Одбрамбено-отаџбинском рату. Усвајање је планирано за први квартал ове године.

Поред тога, кроз посебну активност Фонд имплементира пројекат унапређења енергетске ефикасности у јавним објектима. У оквиру пројекта је планирано да се санира до 20 јавних објеката, углавном школа и вртића, а енергетски ефикасне мјере најчешће обухватају замјену столарије, изолацију зидова и таванице, замјену расвјете и замјену система гријања. Укупна вриједност пројеката, који би требало да буду завршени ове године је око 10.000.000 КМ.

**10. Министарство привреде и предузетништва Републике Српске**

Основни задаци Министарства привреде и предузетништва биће побољшање пословног амбијента и привлачење инвестиција, развој и јачање конкурентности индустрије, привлачење инвестиција у области индустрије, јачање конкурентности малих и средњих предузећа и побољшање пословног окружења, унапређење предузетништва жена, развој друштвеног предузетништва, унапређење занатско-предузетничкe дјелатности, унапређење нормативног оквира и подршка остваривању динамичког економског раста и одрживог развоја привреде Рeпублике Српске и оснивање и промоција слободних и пословних зона, као и доношење нових законских рјешења која ће обухватити област привреде и предузетништва у Републици Српској.

1. **Министарство пољопривреде, шумарства и водопривреде Републике Српске**

Инвестиције у области пољопривреде, шумарства и водопривреде у овој години:

* Наставићемо са директном подршком пољопривредницима, у износу од 180.000.000 КМ, као и другим видовима подршке кроз: кредитне линије ИРБ-а за пољопривреднике, давањем концесија и закупа на пољопривредном земљишту и суфинансирање наводњавања пољопривредног земљишта;
* Наставићемо са инфраструктурним опремањем Центра за сјеменско-расадничку производњу у Добоју;
* Јединица за координацију пољопривредних пројеката ће реализовати пројекат отпорности и конкурентности пољопривреде путем Свјетске банке у износу од 61.400.000 КМ, ратификација амандмана на кредитни споразум очекује се у првој половини године;
* Јединица за координацију пољопривредних пројеката ће реализовати пројекте реформе и модернизације водног и санитарног сектора из Комопоненте 3. Вриједност пројеката износи око 28.000.000 КМ, којим ће бити обухваћени Источно Сарајево, Лакташи, Добој, Прњавор, Зворник и Требиње;
* Инвестиције у водопривреди ће у 2026. години износити 120.000.000 КМ, што подразумијева уређење канала, насипа, израде друге инфраструктуре за заштиту од поплава, набавку система за наводњавање примарне и секундарне мреже, опремање и јачање институционалних капацитета;
* Током ове године завршавамо другу фазу пројекта хитне помоћи и заштите од поплава у Републици Српској, у износу од 38.000.000 КМ.

1. **Министарство трговине и туризма Републике Српске**

Министарство ће у сарадњи са свим релевантним партнерима радити на припреми и узвајању измјене кључних секторских закона – Закона о туризму, Закона о угоститељству и Закона о трговини, као и пратећих подзаконских аката.

Почетком године започета је имплементација Централног информационог система, јединственог електронског система који омогућава бољу евиденцију угоститељских објеката, гостију и наплате боравишне таксе. Овај систем је корак ка ефикаснијој контроли, поузданој статистици и побољшаној наплати јавних прихода, али и алатка у препознавању циљаних тржишта и група туриста којима је Република Српска примамљива туристичка дестинација.

У циљу повећања броја долазака и ноћења, ресорно министарство наставиће и у овој години реализацију пројекта туристичких ваучера за домаће туристе, те покренути посебан програм субвенција за туристичке агенције које доводе стране туристе у Републику Српску.

Министарство наставља са иницијативама за јачање регионалне сарадње и промоцију домаће привреде, па ће, у складу са тим, у овој години бити реализована и заједничка кампања са Републиком Србијом усмјерена на промоцију домаћих производа на тржиштима Србије и Републике Српске, чиме подстичемо развој и видљивост домаће привреде.

1. **Министарство правде Републике Српске**

Посебан приоритет биће доношење кључних законских рјешења, укључујући измјене Закона о бесплатној правној помоћи и доношење Закона о регистру стварних власника, чиме се јача транспарентност власничких односа и усклађеност са стандардима Европске уније и Манивала.

Министарство ће у 2026. години пустити у рад тестну, а потом и званичну верзију Регистра стварних власника, чиме Република Српска прва у Босни и Херцеговини успоставља овај механизам. Истовремено, наставиће се системско јачање капацитета правосудних институција и унапређење законодавног оквира у области извршења кривичних и прекршајних санкција, са циљем повећања ефикасности, уједначавања услова рада и даљег јачања повјерења грађана у правосуђе, у складу са Уставом Републике Српске и Дејтонским мировним споразумом.

Министарство ће своје активности усмјеравати и на унапређење пословног амбијента у Републици Српској и даље стварајући претпоставке за ефикасније привлачење страних инвестиција и оснивање пословних субјеката. У том правцу планиране су мјере поједностављења регулаторних процедура, дигитализације поступака регистрације и убрзања судских процедура које су од значаја за нове инвестиције, чиме ће се створити повољни услови, како за стране тако и за домаће улагаче.

1. **Министарство рада и борачко-инвалидске заштите Републике Српске**

Када говорим о борачкој популацији, наставићемо стамбено збрињавање незбринутих лица из категорија породица погинулих бораца и ратних војних инвалида, додјелом стамбених јединица, уз напомену да је завршена исплата неповратних новчаних средстава за стамбено збрињавање.

Континуирано ћемо пружати подршку одржавању споменика и спомен-обиљежја од републичког значаја, што представља само један од сегмената јачања културе сјећања на којој ћемо и у овој години и у годинама пред нама активно радити.

Такође, осигураћемо редовне исплате свих примања предвиђених прописима из области борачко-инвалидске заштите, заштите цивилних жртава рата и жртава ратне тортуре, као и новчане помоћи одређеним борачким категоријама.

Наставићемо пружање подршке ратним војним инвалидима, члановима породица погинулих бораца Одбрамбено-отаџбинског рата и жртвама ратне тортуре кроз бањску рехабилитацију, здравствену заштиту, у смислу обезбјеђивања здравственог осигурања и трошкова партиципације, пружање подршке организацијама од јавног интереса проистеклим из Одбрамбено-отаџбинског рата, кроз реализацију програмских активности.

Поновићу и овдје да ће Влада Републике Српске бити носилац пројекта израде универзалне картице којом ће бити обухваћене све борачке и друге осјетљиве категорије којима морамо осигурати низ права и олакшица како бисмо им изразили своју захвалност и поштовање.

Како смо раније и најавили, у овој години донијећемо и нови Закон о правима бораца, војних инвалида и породица погинулих бораца Одбрамбено-отаџбинског рата Републике Српске.

Министарство рада и борачко-инвалидске заштите ће наставити са изградњом три спомен-костурнице од републичког значаја у којима су похрањена Н. Н. лица из Одбрамбено-отаџбинског рата. Извођење радова планира се до краја ове године, дио средстава је обезбијеђен, а укупна вриједност пројекта за спомен-костурнице у Бањој Луци, Невесињу и Источном Сарајеву је око милион марака.

У првом кварталу треба бити потписан Меморандум о сарадњи између Уније послодаваца и Владе Репулбике Српске.

1. **Министарство управе и локалне самоуправе Републике Српске**

-наставиће активности на стварању ефикасне и модерне јавне управe, и то кроз: доношење планских докумената у области реформе јавне управе, међуинституционалну сарадњу са домаћим и међународним партнерима, унапређење правног оквира који регулише област јавне управе, унапређење система пружања услуга кроз развој електронских сервиса и омогућавање остваривања права грађана из области држављанства и грађанских стања.

Предузимање припремних активности са циљем увођења CAF стандарда, стандарди квалитета, у Министарству управе и локалне самоуправе, као и у јединицама локалне самоуправе. Рок реализације је прва половина 2026. године.

Предузимање активности са циљем креирања Регистра надлежности органа јединица локалне самоуправе – Стратегијом развоја локалне самоуправе у Републици Српској за период 2023–2029, у оквиру приоритета под називом „Унапређење регулаторног и институционалног оквира за локалну самоуправу“, предвиђено је успостављање предметног регистра са циљем да се на једном мјесту пружи свеобухватан преглед изворних и пренесених надлежности јединица локалне самоуправе.

1. **Министарство породице, омладине и спорта Републике Српске**

Министарство планира сарадњу са Министарством правде и Уједињеним нацијама у вези са истраживањима о обиму дигиталног насиља у Републици Српској у оквиру УН пројекта Акцелератора родне равноправности, као и израду Протокола о поступању у случајевима дигиталног насиља у Републици Српској, те сарадњу са Центром са социјалну политику Факултета политичких наука Универзитета у Бањој Луци у области демографије, породице и о питањима у вези са сузбијањем и спречавањем насиља у породици.

Планирано је повезивање тржишта рада и младих, односно волонтера – израда модела. Активност је планирана у складу са Акционим планом спровођења Стратегије за унапређење и развој волонтирања у Републици Српској од 2025. до 2031. године, за период од 2025. до 2027. године. Након спроведеног истраживања потреба послодаваца и заинтересованости волонтера за подршку у стицању предузетничких вјештина, које је у сарадњи са Привредном комором Републике Српске и Волонтерским сервисом Републике Српске реализовано у посљедњем кварталу 2025. године, неопходно је извршити анализу и компарацију добијених података, те осмислити одговарајуће моделе директног повезивања пословне заједнице (привредних субјеката) и младих, односно волонтера. Период реализације: први квартал 2026.

Даме и господо,

уважени народни посланици,

поштовани грађани Републике Српске,

Свима нам је јасно да је овај програм за мандатни период који није ни годину дана, јер већ у октобру имамо нове опште изборе. Овај програм због тога није списак општих циљева, нити обећања, а посебно није програм у коме би могле бити реализоване значајне структурне реформе. Овај програм је конкретан и јасан оквир дјеловања Владе у наредних девет мјесеци, гдје ћемо показати способност извршења задатака, стабилности и озбиљног управљања, учвршћујући тако темељ који ће нам омогућити структурне реформе у наредном четворогодишњем мандату.

Од нове Владе се очекују конкретни резултати и зато овим програмом рада не тражим подршку за намјере, него за рад, дисциплину и одговорност у извршењу задатака који су пред нама. Овај програм прије свега представља мјеру политичке одговорности и јавни уговор са грађанима Републике Српске!

И на крају, прије него што прочитам персонални састав нове Владе, коју предлажем, поновићу још једном, а посебно сам то истакао и на почетку овог програма:

Нови модел који желим да пренесем у функционисање Владе јесте да министар мора да ради свој посао и да је он најодговорнији за све процесе у свом ресору, да мора бити доступан 24 часа, да рјешава све проблеме из свог ресора са којима се грађани, привреда или једнице локалне самоуправе сусрећу, и то је кључна одредница у раду нове Владе Републике Српске!

Уважени народни посланици,

даме и господо,

поштовани грађани Републике Српске,

Сада желим да вам представим састав нове Владе Републике Српске

1. **Министар финансија Републике Српске – Зора Видовић.** Рођена је 1954. године у Доњим Срђевићима, Општина Србац. Основну школу и гимназију завршила је у Српцу, а Економски факултет 1978. године у Београду. По националности је Српкиња.
2. **Министар унутрашњих послова Републике Српске – Жељко Будимир.** Рођен је 1977. године у Санском Мосту. Од 1995. године живи у Бањој Луци, гдје завршава Правни факултет. На Факултету политичких наука магистрира, а на Факултету политичких наука у Београду стиче звање доктора политичких наука. Изабран је у звање доцента на Универзитету у Бањој Луци. По националности је Србин.
3. **Министар за научнотехнолошки развој и високо образовање Републике Српске – Драга Мастиловић.** Рођен је у Гацку 1974. године, гдје је завршио основну и средњу школу. Учествовао је у Одбрамбено-отаџбинском рату као борац Војске Републике Српске. Дипломирао је на Одсјеку за историју Филозофског факултета у Српском Сарајеву 2002. године. Магистрирао 2007, а докторирао 2014. године на Филозофском факултету у Београду. По националности је Србин.
4. **Министар саобраћаја и веза Републике Српске – Зоран Стевановић.** Рођен у мјесту Трновица код Зворника 1965. године. Завршио је основну школу у Роћевићу, а гимназију у Лозници. Након тога, 1989. године дипломира на Грађевинском факултету у Сарајеву и стиче звање дипломирани инжењер геодезије. По националности је Србин.
5. **Министар енергетике и рударства Републике Српске – Петар Ђокић.** Рођен је 1961. године у Брчком. По занимању је дипломирани економиста. Од 2011. године је министар у Влади Републике Српске. По националности је Србин.
6. **Министар здравља и социјалне заштите Републике Српске – Ален Шеранић.** Рођен је 1977. године у Бањој Луци, гдје је завршио основну школу и гимназију. Медицински факултет је завршио на Универзитету у Бањој Луци. Завршио је и додатну едукацију из породичне медицине, те специјализацију из епидемиологије. Од 2018. године је министар здравља и социјалне заштите Републике Српске. По националности је Бошњак.
7. **Министар за европске интеграције и међународну сарадњу Републике Српске – Златан Клокић.** Рођен је 1983. у Прњавору, гдје је завршио основну и средњу школу, док је Електротехнички факултет завршио у Бањој Луци. Крајем децембра 2014. именован је за министра за економске односе и регионалну сарадњу, док од 2018. године обавља функцију министра за европске интеграције и међународну сарадњу. По националности је Бошњак.
8. **Министар просвјете и културе Републике Српске – Боривоје Голубовић**. Рођен је 1970. године у Дервенти. Основну школу похађао је у Мостару и Дервенти, средње образовање завршио у Дервенти. Студирао у Београду, Новом Саду и Бањој Луци, те стекао звање дипломираног економисте, а потом и магистра економије. По националности је Хрват.
9. **Министар за просторно уређење, грађевинарство и екологију Републике Српске – Бојан Випотник.** Рођен је 1982. године у Бањој Луци. Дипломирао је на Универзитету за пословни инжењеринг и менаџмент. По националности је Хрват.
10. **Министар привреде и предузетништва Републике Српске – Раденко Бубић.** Рођен је 1966. године у Масловарама, Општина Котор Варош. Основну школу завршио у Масловарама, а средњу машинско-техничку школу у Котор Варошу. Дипломирао на технолошком факултету у Бањој Луци 1991. године и стекао звање дипломирани инжењер технологије. По националности је Србин.
11. **Министар пољопривреде, шумарства и водопривреде Републике Српске – Анђелка Кузмић**. Рођена је 1985. године у Добоју. Дипломирала је 2009. године на Филолошком факултету Универзитета у Бањој Луци, Одсјек за италијански језик и књижевност. По националности је Хрватица.
12. **Министар трговине и туризма Републике Српске – Нед Пуховац**. Рођен је 1959. године у Брчком. Дипломирао је на Економском факултету у Брчком. По националности је Бошњак.
13. **Министар правде Републике Српске – Горан Селак.** Рођен је 1983. године у Ријеци. Дипломирао је на Универзитету „Привредна академија“ у Новом Саду. Докторску дисертацију одбранио на истом универзитету, на Правном факултету за привреду и правосуђе. По националности је Србин.
14. **Министар рада и борачко-инвалидске заштите Републике Српске –** **Радан Остојић.** Рођен је 1971. године у Бијељини, гдје је завршио основну и средњу школу. Дипломирао је на Правном факултету Универзитета у Источном Сарајеву. По националности је Србин.
15. **Министар управе и локалне самоуправе Републике Српске – Сенка Јујић.** Рођена је 1963. године у Босанској Дубици. Дипломирала је на Правном факултету у Бањој Луци. Од 2020. године је министар управе и локалне самоуправе у Влади Републике Српске. По националности је Бошњакиња.
16. **Министар за породицу, омладину и спорт Републике Српске – Ирена Игњатовић.** Рођена је 1983. године у Добоју. По занимању је дипломирани професор разредне наставе. По националности је Бошњакиња.